เปิดบ้านหอดูดาว ประชาชนสัมผัสเทคโนโลยีอันทันสมัยของกล้องโทรทรรศน์แห่งชาติ
นายศุภฤกษ์ คฤหานนท์ ผู้อำนวยการศูนย์บริการวิชาการและสื่อสารทางดาราศาสตร์ สถาบันวิจัยดาราศาสตร์แห่งชาติ (องค์การมหาชน) (สดร.) กล่าวว่า กิจกรรมเปิดบ้านหอดูดาวแห่งชาติ ครั้งที่ 1 จัดขึ้นเมื่อวันที่ 21 มกราคม 2566 ที่ผ่านมา ที่หอดูดาวเฉลิมพระเกียรติ 7 รอบ พระชนมพรรษา หรือหอดูดาวแห่งชาติอุทยานแห่งชาติดอยอินทนนท์ จังหวัดเชียงใหม่ มีประชาชน 120 คน เข้าร่วมกิจกรรมสัมผัสเทคโนโลยีอันทันสมัยของกล้องโทรทรรศน์แห่งชาติ ขนาดเส้นผ่านศูนย์กลาง 2.4 เมตร เยี่ยมชมห้องทำงานของนักดาราศาสตร์ และพิเศษสุด เปิดโอกาสให้ดูดาวผ่านช่องมองภาพกล้องโทรทรรศน์ใหญ่ที่สุดในเอเชียตะวันออกเฉียงใต้ ชมเนบิวลาเอสกิโม เนบิวลา ใหญ่ในกลุ่มดาวนายพราน เนบิวลาคลีโอพัตรา โดยได้รับชมวัตถุท้องฟ้าหลากหลายชนิด อาทิ ดาวอังคาร ดาวพฤหัสบดี กาแลกซีแอนโดรเมดา กระจุกดาวคู่ ผ่านกล้องโทรทรรศน์ขนาดเส้นผ่านศูนย์กลาง 1 เมตร และกล้องโทรทรรศน์ขนาดเล็กบริเวณดาดฟ้า รวมถึงร่วมฟังการบรรยายท้องฟ้าและเรียนรู้วิธีการดูดาวเบื้องต้นกันอย่างเพลิดเพลินสนุกสนานนอกจากนี้ ยังมีกิจกรรมเฉลิมฉลองเนื่องในโอกาสครบรอบ 10 ปี หอดูดาวแห่งชาติ ในวันนี้ (22 มกราคม 2566) ทั้งนี้ยังเปิดโอกาสให้ประชาชนทั่วไปได้เข้าเยี่ยมชม ปีละ 2 ครั้ง เปิดรับสมัครเข้าร่วมกิจกรรมในช่วงปลายปี และจัดกิจกรรมในช่วงต้นปี สำหรับผู้สนใจเข้าร่วมกิจกรรมในปีถัดไป สามารถติดตามข้อมูลได้ที่ เฟซบุ๊กสถาบันวิจัยดาราศาสตร์แห่งชาติ www.facebook.com/NARITPage